lietuvos respublikos užsienio reikalų ministrAS

ĮSAKYMAS

DĖL KONSULINIŲ PROCEDŪRŲ VALDYMO INFORMACINĖS SISTEMOS NUOSTATŲ PATVIRTINIMO

2017 m. gegužės 17 d. Nr. V-100

Vilnius

Vadovaudamasis Lietuvos Respublikos valstybės informacinių išteklių valdymo įstatymo 30 straipsnio 1 dalimi ir Valstybės informacinių sistemų steigimo, kūrimo, modernizavimo ir likvidavimo tvarkos aprašo, patvirtinto Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“, 11 punktu,

t v i r t i n u Konsulinių procedūrų valdymo informacinės sistemos nuostatus (pridedama).

Užsienio reikalų ministras	Linas Linkevičius

SUDERINTA	SUDERINTA	SUDERINTA
Lietuvos Respublikos vidaus reikalų ministerijos 2017 m. gegužės 5 d. raštu Nr. 1D-2448	Informacinės visuomenės plėtros komiteto prie Lietuvos Respublikos susisiekimo ministerijos 2017 m. kovo 20 d. raštu Nr. S-210	Valstybinės duomenų apsaugos inspekcijos 2017 m. kovo 22 d. raštu Nr. 2R-1811(3.33.E)

PATVIRTINTA

Lietuvos Respublikos užsienio reikalų ministro

2017 m. gegužės 17 d. įsakymu Nr. V-100

KONSULINIŲ PROCEDŪRŲ VALDYMO INFORMACINĖS SISTEMOS
NUOSTATAI

I SKYRIUS

BENDROSIOS NUOSTATOS

1. Konsulinių procedūrų valdymo informacinės sistemos nuostatai (toliau – Nuostatai) reglamentuoja Konsulinių procedūrų valdymo informacinės sistemos (toliau – KPVS) tikslus, funkcijas ir uždavinius, steigimo teisinį pagrindą, organizacinę, informacinę ir funkcinę struktūras, duomenų teikimą ir naudojimą, duomenų saugos reikalavimus, KPVS modernizavimą ir likvidavimą.

2. KPVS steigimo teisinis pagrindas – Lietuvos Respublikos užsienio reikalų ministerijos nuostatų, patvirtintų Lietuvos Respublikos Vyriausybės 1998 m. rugsėjo 25 d. nutarimu Nr. 1155 „Dėl Lietuvos Respublikos užsienio reikalų ministerijos nuostatų patvirtinimo“, 6.8.2 ir 6.8.3 papunkčiai.

3. KPVS yra kuriama ir tvarkoma vadovaujantis:

3.1. Lietuvos Respublikos valstybės informacinių išteklių valdymo įstatymu;

3.2. Lietuvos Respublikos asmens duomenų teisinės apsaugos įstatymu;

3.3. Lietuvos Respublikos konsuliniu statutu;

3.4. Valstybės informacinių sistemų steigimo, kūrimo, modernizavimo ir likvidavimo tvarkos aprašu, patvirtintu Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“, (toliau – Valstybės informacinių sistemų steigimo, kūrimo, modernizavimo ir likvidavimo tvarkos aprašas);

3.5. Dokumentų legalizavimo ir tvirtinimo pažyma (Apostille) tvarkos aprašu, patvirtintu Lietuvos Respublikos Vyriausybės 2006 m. spalio 30 d. nutarimu Nr. 1079 „Dėl Dokumentų legalizavimo ir tvirtinimo pažyma (Apostille) tvarkos aprašo patvirtinimo“, (toliau – Dokumentų legalizavimo ir tvirtinimo pažyma (Apostille) tvarkos aprašas);

3.6. Asmens grįžimo pažymėjimo išdavimo ir įforminimo tvarkos aprašu, patvirtintu Lietuvos Respublikos užsienio reikalų ministro 2008 m. birželio 18 d. įsakymu Nr. V-141 „Dėl Asmens grįžimo pažymėjimo išdavimo ir įforminimo tvarkos aprašo patvirtinimo“, (toliau – AGP išdavimo ir įforminimo tvarkos aprašas);

3.7. Konsulinių pažymų išdavimo tvarkos aprašu, patvirtintu Lietuvos Respublikos užsienio reikalų ministro 2006 m. gruodžio 11 d. įsakymu Nr. V-154 „Dėl Konsulinių pažymų išdavimo tvarkos aprašo patvirtinimo“ (toliau – Konsulinių pažymų išdavimo tvarkos aprašas);

3.8. Lietuvos Respublikos piliečių, gyvenančių užsienio valstybėse, konsulinės registracijos tvarkos aprašu, patvirtintu Lietuvos Respublikos užsienio reikalų ministro 2006 m. gruodžio 1 d. įsakymu Nr. V-149 „Dėl Lietuvos Respublikos piliečių, gyvenančių užsienio valstybėse, konsulinės registracijos tvarkos aprašo patvirtinimo“, (toliau - Konsulinės registracijos tvarkos aprašas);

3.9. kitais Lietuvos Respublikos teisės aktais ir šiais Nuostatais.

2

4. KPVS tikslas – kaupti, apdoroti, sisteminti, saugoti, naudoti ir teikti duomenis ir informaciją, kurių reikia Lietuvos Respublikos užsienio reikalų ministerijos, Lietuvos Respublikos diplomatinių atstovybių ir konsulinių įstaigų (toliau – konsulinė įstaiga) konsulinėms funkcijoms atlikti.

5. KPVS asmens duomenų tvarkymo tikslas – tinkamai identifikuoti asmenis, kuriems teikiamos konsulinės paslaugos, kontroliuoti suteiktas paslaugas ir tvarkyti jų apskaitą.

6. Pagrindinis KPVS uždavinys – kompiuterizuoti konsulinių procedūrų vykdymą ir konsulinių paslaugų teikimą.

7. Pagrindinės KPVS funkcijos:

7.1. duomenų, kurių reikia konsulinėms procedūroms atlikti, registravimas;

7.2. duomenų, kurių reikia konsulinėms funkcijoms atlikti, tvarkymas ir saugojimas;

7.3. duomenų sisteminimas, analizė ir apibendrinimas;

7.4. konsulinių mokesčių apskaita;

7.5. dokumentų formavimas ir spausdinimas;

7.6. konsulinės registracijos paslauga.

8. Nuostatuose vartojamos sąvokos atitinka Lietuvos Respublikos konsuliniame statute, Lietuvos Respublikos valstybės informacinių išteklių valdymo įstatyme, Lietuvos Respublikos asmens duomenų teisinės apsaugos įstatyme, Valstybės informacinių sistemų steigimo, kūrimo, modernizavimo ir likvidavimo tvarkos apraše, Bendrųjų elektroninės informacijos saugos reikalavimų apraše, patvirtintame Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų Elektroninės informacijos saugos reikalavimų aprašo, Saugos dokumentų turinio gairių aprašo ir elektroninės informacijos, sudarančios valstybės informacinius išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašo patvirtinimo“, (toliau – Bendrųjų elektroninės informacijos saugos reikalavimų aprašas), Dokumentų legalizavimo ir tvirtinimo pažyma (Apostille) tvarkos apraše, AGP išdavimo ir įforminimo tvarkos apraše, Konsulinių pažymų išdavimo tvarkos apraše ir Konsulinės registracijos tvarkos apraše vartojamas sąvokas.

II SKYRIUS

KPVS ORGANIZACINĖ STRUKTŪRA

9. KPVS ir KPVS tvarkomų asmens duomenų valdytojas (toliau – KPVS valdytojas) ir tvarkytojas (toliau – KPVS tvarkytojas) yra Lietuvos Respublikos užsienio reikalų ministerija.

10. KPVS valdytojas ir tvarkytojas atlieka Lietuvos Respublikos valstybės informacinių išteklių valdymo įstatymo ir Lietuvos Respublikos asmens duomenų teisinės apsaugos įstatymo nustatytas funkcijas, turi šiuose įstatymuose nurodytas teises ir pareigas.

11. KPVS duomenų teikėjai yra:

11.1 Informacinės visuomenės plėtros komitetas prie Susisiekimo ministerijos (teikia duomenis naudodamasis Valstybės informacinių išteklių sąveikumo platformos (toliau – VIISP) paslauga;

11.2. Lietuvos Respublikos piliečiai (teikia pirminius duomenis, kurių reikia konsulinei registracijai atlikti).

12. Konsulinės registracijos paslaugos gavėjai yra Lietuvos Respublikos piliečiai, atliekantys konsulinę registraciją, pasinaudodami VIISP.

III SKYRIUS

KPVS INFORMACINĖ STRUKTŪRA

13. KPVS yra kaupiami šie duomenys:

13.1. paraiškos duomenys:

13.1.1. unikalus identifikatorius;

13.1.2. paraiškos numeris;

13.1.3. paraiškos būsena;

13.1.4. paraiškos priedai (prisegtos bylos);

13.1.5. paraišką registravusio pareigūno vardas ir pavardė;

13.1.6. paraiškos registravimo data ir laikas;

13.1.7. paraiškos registravimo vieta (Lietuvos Respublikos užsienio reikalų ministerija ar konsulinė įstaiga);

13.1.8. paraišką koregavusio pareigūno vardas ir pavardė;

13.1.9. paraiškos koregavimo data ir laikas;

13.1.10. žyma apie dokumento legalizavimą ar tvirtinimą pažyma (Apostille);

13.2. asmens duomenys:

13.2.1. asmens kodas;

13.2.2. vardas (-ai), pavardė (-ės);

13.2.3. ankstesnės pavardės;

13.2.4. gimimo data;

13.2.5. gimimo vieta;

13.2.6. pilietybė;

13.2.7. lytis;

13.2.8. šeiminė padėtis;

13.2.9. veido atvaizdas;

13.2.10. prarasto kelionės dokumento informacija (dokumento rūšis, numeris, išdavimo data, galiojimo laikas (nuo/iki);

13.2.11. kito asmenį identifikuojančio dokumento informacija (dokumento rūšis, numeris, išdavimo data, jį išdavusios įstaigos pavadinimas);

13.2.12. gyvenamoji vieta užsienyje;

13.2.13. telefono ryšio numeris;

13.2.14. deklaruota gyvenamoji vieta Lietuvoje;

13.2.15. asmens tapatybę patvirtinančio dokumento informacija (dokumento pavadinimas, numeris, išdavimo data, galiojimo laikas ir jį išdavusios įstaigos pavadinimas);

13.2.16. žyma apie prašymą prarastą vairuotojo pažymėjimą paskelbti negaliojančiu (taip/ne);

13.2.17. žyma apie prašymą prarastą transporto priemonės registracijos liudijimą paskelbti negaliojančiu (taip/ne);

13.2.18. adresas;

13.2.19. elektroninio pašto adresas;

13.2.20. gyvenamoji vieta Lietuvoje;

13.2.21. turimų asmens tapatybę patvirtinančių dokumentų informacija (dokumentų numeriai, išdavimo data ir vieta);

13.2.22. faktinė gyvenamoji vieta Lietuvoje;

13.2.23. konsulinės įstaigos išduoto kelionės dokumento duomenys (dokumento numeris, dokumento galiojimo laikas, pagrindas, dėl kurio buvo išduotas dokumentas);

13.3. sprendimo duomenys:

13.3.1. sprendimas (taip/ne);

13.3.2. sprendimo priežastys (jei yra);

13.3.3. sprendimą priėmusio pareigūno vardas ir pavardė;

13.3.4. sprendimo priėmimo data ir laikas;

13.3.5. AGP galiojimo laikas – nuo/iki;

13.3.6. pastabos;

13.3.7. konsulinės pažymos galiojimo laikas (iki);

13.3.8. sprendimo registracijos numeris;

13.4. mokėjimo duomenys:

13.4.1. mokėjimo suma;

13.4.2. mokėjimo valiuta;

13.4.3. mokėjimo tipas;

13.4.4. mokėjimo data;

13.4.5. mokėtojo vardas ir pavardė;

13.4.6. mokėjimo paskirtis;

13.4.7. pavedimo numeris;

13.4.8. pastabos;

13.5. asmens šeimos narių, artimųjų giminaičių informacija:

13.5.1. tėvo vardas, pavardė, gimimo data ir vieta;

13.5.2. motinos vardas, pavardė, mergautinė pavardė, gimimo data ir vieta;

13.5.3. sutuoktinio (-ės) vardas, pavardė, pavardė iki santuokos, gimimo data ir vieta;

13.5.4. vaikų vardai ir pavardės, gimimo data ir vieta;

13.6. prarasto vairuotojo pažymėjimo duomenys:

13.6.1. numeris;

13.6.2. išdavimo data;

13.6.3. jį išdavusios įstaigos pavadinimas;

13.6.4. kelių transporto priemonių, kurias vairuotojo pažymėjimo savininkas turi teisę vairuoti, kategorijos;

13.6.5. vairuotojo pažymėjimo praradimo laikas ir aplinkybės;

13.6.6. pateiktos pažymos apie vairuotojo pažymėjimo praradimą informacija (išdavusios įstaigos pavadinimas, išdavimo data);

13.7. kelionės trukmė ir paskirties vietos;

13.8. atspausdintos konsulinės pažymos informacija:

13.8.1. pažymą atspausdinusio pareigūno vardas ir pavardė;

13.8.2. atspausdinimo data ir laikas;

13.8.3. pažymos registravimo numeris;

13.8.4. pažymos išdavimo vieta (konsulinė įstaiga);

13.9. prarasto transporto priemonės registracijos liudijimo informacija:

13.9.1. liudijimo numeris;

13.9.2. jį išdavusios įstaigos pavadinimas;

13.9.3. išdavimo data;

13.9.4. transporto priemonės registracijos būsena;

13.9.5. informacija apie kelių transporto priemonių registravimo operacijoms taikomus apribojimus;

13.9.6. transporto priemonės liudijimo praradimo laikas ir aplinkybės;

13.9.7. pažymos apie transporto priemonės registracijos liudijimo praradimą informacija (jį išdavusios įstaigos pavadinimas, išdavimo data);

13.10. transporto priemonės informacija:

13.10.1. savininko vardas ir pavardė/juridinio asmens pavadinimas;

13.10.2. savininko asmens/juridinio asmens kodas;

13.10.3. valstybinis numeris;

13.10.4. markė/modelis;

13.10.5. kategorija/klasė;

13.10.6. gamybos metai;

13.10.7. identifikavimo numeris;

13.10.8. spalva;

13.11. konsulinės pažymos informacija:

13.11.1. žyma, kokiam tikslui pažyma reikalinga ir kokiai institucijai bus teikiama;

13.11.2. žyma apie konsulinės pažymos surašymo kalbą;

13.11.3. sąrašas, kokie dokumentai pridedami;

13.12. informacija apie artimuosius:

13.12.1. vardas (-ai), pavardė;

13.12.2. giminystės ryšys;

13.12.3. gyvenamoji vieta;

13.12.4. telefono ryšio numeris;

13.12.5. elektroninio pašto adresas;

13.13. konsulinės registracijos informacija:

13.13.1. asmens pastabos;

13.13.2. konsulinio pareigūno pastabos;

13.13.3. konsulinės registracijos data;

13.13.4. žyma apie duomenų naudojimo tikslus;

13.14. teikiamo legalizuoti ar tvirtinti pažyma (Apostille) dokumento informacija:

13.14.1. pavadinimas;

13.14.2. išdavimo data ir vieta;

13.14.3. registracijos numeris;

13.14.4. dokumentą pasirašiusio asmens vardas ir pavardė, pareigos;

13.14.5. žyma apie antspaudą;

13.15. įvykio informacija:

13.15.1. užsienio valstybė;

13.15.2. žyma, ar Lietuvos Respublikos pilietis sulaikytas, suimtas, nuteistas ar nukentėjęs;

13.15.3. užsienio valstybės policijos pažymos santrauka;

13.15.4. įvykio fabula;

13.15.5. sulaikymo, suėmimo ar nuteisimo priežastys ir trukmė;

13.15.6. Lietuvos Respublikos piliečio laikymo vieta;

13.16. pranešimo apie įvykį informacija:

13.16.1. institucijos pavadinimas ar pareigūno, perdavusio informaciją konsulinei įstaigai, vardas ir pavardė, telefono ryšio numeris, fakso numeris, elektroninio pašto adresas;

13.16.2. dėl įvykio prašomo informuoti asmens vardas, pavardė, adresas, telefono numeris.

13.17. informacija apie asmens šeimos nario ar artimojo giminaičio informavimą:

13.17.1. žyma (taip/ne), ar šeimos narys ar artimasis giminaitis buvo informuotas;

13.17.2. informavimo data ir laikas;

13.17.3. šeimos nario ar artimojo giminaičio vardas, pavardė, deklaruota/gyvenamoji vieta, telefono ryšio numeris;

13.17.4. priežastis, dėl kurios šeimos narys ar artimasis giminaitis nebuvo informuotas;

14. KPVS duomenų teikėjai teikia šiuos duomenis:

14.1. Informacinės visuomenės plėtros komitetas prie Susisiekimo ministerijos teikia VIISP duomenis, nurodytus Nuostatų 13.2.1 ir 13.2.2 papunkčiuose;

14.2. Lietuvos Respublikos piliečiai teikia duomenis, nurodytus Nuostatų 13.2.7, 13.2.12, 13.2.13, 13.2.15, 13.2.19, 13.2.20, 13.12, 13.13.1, 13.13.3 ir 13.13.4 papunkčiuose.

IV SKYRIUS

KPVS FUNKCINĖ STRUKTŪRA

15. KPVS sudaro šie funkciniai posistemiai:

15.1. AGP posistemis, kurio funkcija – duomenų apie prašymus išduoti AGP registravimas ir kaupimas, mokėjimų už AGP registravimas, AGP spausdinimas;

15.2. konsulinės registracijos posistemis, kurio funkcija – duomenų apie konsulinės registracijos prašymus pateikusius Lietuvos Respublikos piliečius registravimas ir kaupimas;

15.3. dokumentų legalizavimo posistemis, kurio funkcija – duomenų apie prašymus legalizuoti dokumentus registravimas ir kaupimas, mokėjimų už dokumentų legalizavimą registravimas;

15.4. apostilių (Apostille) posistemis, kurio funkcija – duomenų apie prašymus dokumentus patvirtinti pažyma (Apostille) registravimas ir kaupimas, mokėjimų už dokumentų tvirtinimą pažyma (Apostille) registravimas;

15.5. informacijos apie įvykius posistemis, kurio funkcija – duomenų apie užsienio valstybėse nukentėjusius, sulaikytus, suimtus ar įkalintus Lietuvos Respublikos piliečius registravimas ir kaupimas;

15.6. konsulinių pažymų vietoj prarastų vairuotojo pažymėjimų posistemis, kurio funkcija – duomenų apie prašymus išduoti konsulines pažymas vietoj prarastų vairuotojo pažymėjimų, registravimas ir kaupimas, mokėjimų už šias konsulines pažymas registravimas, konsulinių pažymų spausdinimas;

15.7. konsulinių pažymų vietoj prarastų transporto priemonių registracijos liudijimų posistemis, kurio funkcija – duomenų apie prašymus išduoti konsulines pažymas vietoj prarastų transporto priemonių registracijos liudijimų registravimas ir kaupimas, mokėjimų už šias konsulines pažymas registravimas, konsulinių pažymų spausdinimas;

15.8. konsulinių pažymų dėl pradėto ikiteisminio tyrimo ar teistumo, parengtų pagal Įtariamųjų, kaltinamųjų ir nuteistųjų registro duomenis apie fizinį asmenį, ir kitų konsulinių pažymų posistemis, kurio funkcija – duomenų apie prašymus išduoti konsulines pažymas, parengtas pagal Įtariamųjų, kaltinamųjų ir nuteistųjų registro duomenis apie fizinį asmenį, ir kitas konsulines pažymas registravimas ir kaupimas, mokėjimų už šias konsulines pažymas registravimas, konsulinių pažymų spausdinimas;

15.9. pareiškėjų posistemis, kurio funkcija – pareiškėjų, kurie kreipėsi į konsulinę įstaigą dėl konsulinių paslaugų gavimo, duomenų registravimas, tvarkymas ir saugojimas;

15.10. finansinių operacijų (kitų mokėjimų) posistemis, kurio funkcija – pareiškėjų, sumokėjusių už paslaugas, informacijos fiksavimas ir kontrolė;

15.11. administravimo posistemis, kurio funkcija – KPVS naudotojų įgaliojimų ir teisių administravimas, KPVS klasifikatorių (konsulinių įstaigų, konsulinių įstaigų rezidavimo ir konsulinių funkcijų atlikimo trečiosiose valstybėse, valstybių, pilietybių, valiutų ir kitų) tvarkymas;

15.12. statistinės analitinės informacijos posistemis, kurio funkcija – statistinės analitinės ir finansinės informacijos formavimas;

15.13. griežtos atskaitomybės blankų posistemis, kurio funkcija – griežtos atskaitomybės blankų (AGP, pažymų (Apostille) ir kitų) registravimas, perdavimas ir apskaita;

15.14. integracijos su VIISP viešomis elektroninėmis paslaugomis (asmens tapatybės nustatymas, pasirašymas elektroniniu parašu ir mokėjimo už paslaugas atlikimas) posistemis.

V SKYRIUS

KPVS DUOMENŲ TEIKIMAS IR NAUDOJIMAS

16. KVPS asmens duomenys yra teikiami šių Nuostatų ir Asmens duomenų teisinės apsaugos įstatyme nustatyta tvarka ir pagrindais.

17. Asmens duomenys teikiami pagal asmens duomenų teikimo sutartį (daugkartinio teikimo atveju) arba duomenų gavėjo prašymą (vienkartinio teikimo atveju). Sutartyje turi būti nurodytas asmens duomenų naudojimo tikslas, teikimo ir gavimo teisinis pagrindas, sąlygos, tvarka ir teikiamų asmens duomenų apimtis. Prašyme turi būti nurodytas asmens duomenų naudojimo tikslas, teikimo ir gavimo teisinis pagrindas ir prašomų pateikti asmens duomenų apimtis.

18. KPVS duomenys yra teikiami automatiniu būdu, žiniatinklio paslaugomis grindžiamais sprendimais.

19. KPVS duomenys gali būti teikiami raštu, žodžiu ir (arba) elektroninių ryšių priemonėmis kitų juridinių ir fizinių asmenų prašymu Valstybės informacinių išteklių valdymo įstatymo ir Asmens duomenų teisinės apsaugos įstatymo nustatyta tvarka.

20. KPVS duomenys duomenų gavėjams yra teikiami tokio turinio ir tokios formos, kokia yra naudojama KPVS, t. y. duomenys nėra papildomai apdorojami.

21. KPVS duomenys neskelbiami.

22. Duomenų gavėjai privalo laikytis šių duomenų naudojimo sąlygų ir tvarkos:

22.1. duomenis gauti ir juos naudoti tik duomenų teikimo ir naudojimo tikslams įgyvendinti ir turint Lietuvos Respublikos teisės aktais nustatytą teisinį pagrindą;

22.2. neatskleisti, neskelbti, nesuteikti galimybės tretiesiems asmenims bet kokia forma susipažinti su gaunamais duomenimis, jeigu Lietuvos Respublikos ir tarptautiniai teisės aktai nenustato kitaip;

22.3. leisti KPVS valdytojui netrukdomai susipažinti su iš jo gaunamų duomenų naudojimu ir tokių asmens duomenų gavimo pagrindą sudarančiais dokumentais ar pateikti jų išrašus;

22.4. apie pastebėtas klaidas duomenyse nedelsdami pranešti KPVS valdytojui raštu arba elektroniniu paštu.

23. KPVS duomenys duomenų gavėjams teikiami neatlygintinai.

24. Duomenų gavėjas, registro ar kitos valstybės informacinės sistemos tvarkytojas, duomenų subjektas, kiti asmenys turi teisę reikalauti ištaisyti netikslius KPVS duomenis. KPVS tvarkytojas per 5 darbo dienas nuo suinteresuoto asmens reikalavimo ir jame nurodytus faktus patvirtinančių dokumentų gavimo turi ištaisyti nurodytus netikslumus ir informuoti apie tai to reikalavusį asmenį ir duomenų gavėjus.

25. KPVS duomenys Europos Sąjungos valstybių narių ir (arba) Europos ekonominės erdvės valstybių, trečiųjų šalių fiziniams ir juridiniams asmenims, juridinio asmens statuso neturintiems subjektams, jų filialams ir atstovybėms teikiami Asmens duomenų teisinės apsaugos įstatymo ir Valstybės informacinių išteklių valdymo įstatymo nustatyta tvarka.

26. Atsisakymas teikti KPVS duomenis gali būti skundžiamas Lietuvos Respublikos administracinių bylų teisenos įstatymo nustatyta tvarka.

VI SKYRIUS

KPVS DUOMENŲ SAUGA

27. Už duomenų saugą pagal kompetenciją Lietuvos Respublikos įstatymų nustatyta tvarka atsako KPVS valdytojas ir KPVS tvarkytojas. KPVS tvarkytojas privalo Lietuvos Respublikos užsienio reikalų ministerijos informacinių sistemų duomenų saugos nuostatuose, patvirtintuose Lietuvos Respublikos užsienio reikalų ministro 2016 m. liepos 4 d. įsakymu Nr. V-192 „Dėl Lietuvos Respublikos užsienio reikalų ministerijos informacinių sistemų duomenų saugos nuostatų patvirtinimo, (toliau- Lietuvos Respublikos užsienio reikalų ministerijos informacinių sistemų duomenų saugos nuostatai) ir kituose saugos dokumentuose nustatyta tvarka užtikrinti, kad būtų įdiegtos reikiamos administracinės, techninės ir organizacinės duomenų saugos priemonės ir kad jų būtų laikomasi.

28. KPVS duomenų sauga užtikrinama vadovaujantis Asmens duomenų teisinės apsaugos įstatymu, Valstybės informacinių išteklių valdymo įstatymu, Bendrųjų elektroninės informacijos saugos reikalavimų aprašu, Elektroninio keitimosi duomenimis su Europos Sąjungos ir valstybių narių administracijomis taisyklėmis, patvirtintomis Lietuvos Respublikos vidaus reikalų ministro 2004 m. vasario 24 d. įsakymu Nr. 1V-50 „Dėl elektroninio keitimosi duomenimis su Europos Sąjungos ir valstybių narių administracijomis taisyklių patvirtinimo”, Lietuvos standartais ISO/IEC 27002 ir ISO/IEC 27001, Techninių valstybės registrų (kadastrų), žinybinių registrų, valstybės informacinių sistemų ir kitų informacinių sistemų elektroninės informacijos saugos reikalavimais, patvirtintų Lietuvos Respublikos vidaus reikalų ministro 2013 m. spalio 4 d. įsakymu Nr. 1V-832 „Dėl Techninių valstybės registrų (kadastrų), žinybinių registrų, valstybės informacinių sistemų ir kitų informacinių sistemų elektroninės informacijos saugos reikalavimų patvirtinimo“, Bendraisiais reikalavimais organizacinėms ir techninėms asmens duomenų saugumo priemonėms, patvirtintais Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71(1.12) „Dėl Bendrųjų reikalavimų organizacinėms ir techninėms asmens duomenų saugumo priemonėms patvirtinimo“, Lietuvos Respublikos užsienio reikalų ministerijos informacinių sistemų duomenų saugos nuostatais, Lietuvos Respublikos užsienio reikalų ministerijos saugaus elektroninės informacijos tvarkymo taisyklėmis, Lietuvos Respublikos užsienio reikalų ministerijos informacinių sistemų veiklos tęstinumo valdymo planu ir Lietuvos Respublikos užsienio reikalų ministerijos informacinių sistemų naudotojų administravimo taisyklėmis, patvirtintais Lietuvos Respublikos užsienio reikalų ministro 2016 m. liepos 11 d. įsakymu Nr. V-200 „Dėl Lietuvos Respublikos užsienio reikalų ministerijos saugaus elektroninės informacijos tvarkymo taisyklių, Lietuvos Respublikos užsienio reikalų ministerijos informacinių sistemų veiklos tęstinumo valdymo plano, Lietuvos Respublikos užsienio reikalų ministerijos informacinių sistemų naudotojų administravimo taisyklių patvirtinimo“, ir kitais Lietuvos Respublikos teisės aktais, reglamentuojančiais duomenų saugą.

29. KPVS duomenų saugojimo terminai nustatomi atsižvelgiant į Dokumentų legalizavimo ir tvirtinimo pažyma (Apostille) tvarkos aprašą, AGP išdavimo ir įforminimo tvarkos aprašą, Konsulinės registracijos tvarkos aprašą, Konsulinių pažymų išdavimo tvarkos aprašą ir Bendrųjų dokumentų saugojimo terminų rodyklę, patvirtintą Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“. Duomenys KPVS saugomi 5 metus. Konsulinės registracijos duomenys pasibaigus saugojimo terminui perkeliami į KPVS archyvą, kur saugomi 5 metus. Pasibaigus nustatytiems terminams, KPVS duomenys sunaikinami.

30. KPVS valdytojo ir KPVS tvarkytojo darbuotojai, kurie tvarko asmens duomenis, privalo saugoti asmens duomenų paslaptį, jeigu šie duomenys neskirti skelbti viešai. Ši pareiga galioja pasitraukus iš valstybės tarnybos, perėjus dirbti į kitas pareigas arba pasibaigus darbo ar sutartiniams santykiams.

VII SKYRIUS

KPVS FINANSAVIMAS

31. KPVS kuriama, tvarkoma ir prižiūrima iš Lietuvos Respublikos valstybės biudžeto, įskaitant Europos Sąjungos struktūrinės paramos lėšas.

VIII SKYRIUS

KPVS MODERNIZAVIMAS IR LIKVIDAVIMAS

32. KPVS modernizuojama ir likviduojama Valstybės informacinių išteklių valdymo įstatymo ir Valstybės informacinių sistemų steigimo, kūrimo, modernizavimo ir likvidavimo tvarkos aprašo nustatyta tvarka.

33. Jei KPVS likviduojama, joje tvarkomi duomenys perduodami kitai informacinei sistemai, naikinami arba perduodami archyvams Lietuvos Respublikos teisės aktų nustatyta tvarka.

IX SKYRIUS

BAIGIAMOSIOS NUOSTATOS

34. Duomenų subjekto teisės, susijusios su informavimu apie jo asmens duomenų tvarkymą, supažindinimu su tvarkomais savo asmens duomenimis, nesutikimu, kad būtų tvarkomi jo asmens duomenys ir reikalavimu ištaisyti, sunaikinti savo asmens duomenis arba sustabdyti, išskyrus saugojimą, savo asmens duomenų tvarkymo veiksmus, kai duomenys tvarkomi nesilaikant Asmens duomenų teisinės apsaugos įstatymo ir kitų įstatymų nuostatų, įgyvendinamos vadovaujantis Asmens duomenų teisinės apsaugos įstatymu ir Asmens duomenų tvarkymo Užsienio reikalų ministerijoje taisyklėmis, patvirtintomis Lietuvos Respublikos užsienio reikalų ministro 2015 m. liepos 28 d. įsakymu Nr. V-154 „Dėl asmens duomenų tvarkymo Užsienio reikalų ministerijoje taisyklių patvirtinimo“.

____________________________________